Jana Pogorielová-Dušová

Jana Pogorielová-Dušová (* 16. august 1938, Bratislava) je výtvarníčka a bábkarska scénografka.

Životopis 
Absolvovala štúdium na SUPŠ v Bratislave (r. 1957). V roku 1957-1959 viedla ochotnícky Bábkársky súbor pri Mestskom dome osvety v Košiciach, 1959-1976 spoluzakladateľka, výtvarníčka a šéfka výpravy Bábkového divadla v Košiciach, 1976-1979 výtvarníčka Bábkového divadla v Žiline, 1979-1983 výtvarníčka BD v Košiciach, od roku 1983 výtvarníčka Krajského bábkového divadla v Banskej Bystrici. Počas stredoškolského štúdia členka bábkárskeho súboru vedeného prof. Fikarim, v košickom ochotníckom bábkárskom súbore vo vlastnej výprave režijne  naštudovala Tarachovského hru Na rozkaz šťuky (1958). Jej profesionálne začiatky sú charakteristické výtvarným uprednostňovaním bábky pred scénou, ktorá ešte netvorila významnú súčasť inscenácie. Bábky boli príznačné tvarovou jednoduchosťou, farebnou čistotou plochy a výraznou grafickou linkou. V roku 1959-1968 spolupracovala prevažne s externými režisérmi rôznych poetík, pričom inscenáciám udržiavala jednotný výtvarný štýl. Prítomnosť živého herca v kontexte s rôznymi druhmi  bábok ju priviedla k funkčnému využitiu divadelných kostýmov a divadelných masiek (Princezná a klaun, 1969; Spiaca krásavica, 1975; Tigríček, 1977; Krása nevídaná, 1980 a i). Inšpirujúco na ňu pôsobili hry motivované slovenskými ľudovými rozprávkami, pri ktorých uplatnila široké folklórom inšpirované výrazové prostriedky. Svoj výtvarný rukopis vtlačila aj inscenáciám v Krajskom bábkovom divadle Banská Bystrica (Princezná Kukulienka, 1985; Diablov most, 1987; Pistáčik, 1988 a i.), stredajúc pri nich podnety z tradičného bábkového divadla a postupy z modernej bábkárskej scénografie. Počas hosťovania v Bábkovom divadle v Nitre s režisérom Jánom Hižnayom sugestívne spojila klasické javajky s maskami. Významná je aj jej pedagogicko-výtvarná spolupráca s ochotníckymi súbormi. Od roku 1969 spolupracuje na bábkových seriálových večerníčkoch s Československou televíziou v Košiciach. Hosťovala aj v bábkových divadlách mimo Česko-Slovenska. Za svoju prácu získala viacero ocenení.

Často spolupracuje so svojim manželom, bábkarským technológom Antonom Dušom.

Literatúra 
 Encyklopédia dramatických umení Slovenska
 Ida Polívková-Hledíková: JANA POGORIELOVÁ - Bábkarská scénografia. Národné divadelné centrum. Bratislava 1995.

Externé odkazy 
 
 Ida Polívková-Hledíková: Jana Pogorielová - Dušová

Slovenskí bábkarskí scénografi
Slovenskí výtvarníci
Osobnosti z Bratislavy